AVÍZO, 9. máj 2024

**Pozoruhodná návšteva na východnom Slovensku**.

Na začiatku týždňa zavíta na východné Slovensko do viacerých kútov regiónu Zemplína, Šariša a Spiša pani Stephanie A. Urchick – nastupujúca prezidentka ROTARY INTERNATIONAL, najväčšej medzinárodnej dobročinnej organizácie. Spoločenstva s jedným z najvýznamnejších pozitívnych dopadov v oblastiach starostlivosti o matky a deti, prevencii ochorení a pomoci chorým, predchádzaní konfliktom a budovaní mieru, vzdelávaní a výchove mládeže, ochrane životného prostredia, dostupnosti pitnej vody, hygieny a ekonomického rastu. Svoj profesijný život venuje podpore humanitárnych projektov, aktivitám v oblasti kultúry a rozvoja vzdelávacích systémov. Od júla bude pôsobiť ako najvyššia predstaviteľka medzinárodnej siete viac ako štyridsiatich tisíc Rotary a Rotaract klubov s ústredím v severoamerickom Evanstone.

Stephanie A. Urchick navštívi východoslovenské Rotary kluby, ktoré realizovali regionálne významné a verejne prospešné projekty. Zároveň navštívi aj rodisko svojich predkov pri Sabinove.

Pracovnú cestu na Slovensku zavŕši S. A. Urchick účasťou na výročnej konferencii českých a slovenských Rotary klubov **18. mája 2024** v Bratislave.

**Program pracovnej cesty S. A. Urchick:**

**Pondelok 13. mája 2024 -** návšteva Trebišova a autistického centra Rubikon v Košiciach-Myslave

**Utorok** **14. mája 2024 – Košice**

- prijatie u viceprimátorky mesta;

- stretnutie s bývalým prezidentom SR R. Schusterom;

**- 9.45 h krátky tlačový brífing – Prezidentská knižnica, Košice**

- návšteva obcí Pečovská Nová Ves a Jakubova Voľa;

- pokračovanie návštevy v Poprade – Spišskej Sobote – prehliadka kostola sv. Juraja a stretnutie v Dome Slovenského Červeného kríža, ktorý dlhodobo podporuje RC Poprad.

**Streda 15. mája 2024 – Vysoké Tatry**

- Les Rotary – návšteva miesta, ktoré v roku 2004 zdevastovala víchrica. Tri roky tu členovia Rotary klubov z celej SR aj ČR pomáhali pod vedením RC Poprad s výsadbou nových stromov. Udalosť pripomína pamätný kameň.

- Krakov – S. A Urchick v závere minulého storočia koordinovala grant nadácie Rotary pre mamografické zariadenie a bioptickú jednotku v jednej z nemocníc. Stephanie A. Urchick je v Poľsku vnímaná ako kľúčová osoba pri obnovení Rotary v postkomunistickom období.

Vo všetkých navštívených mestách sa Stephanie A. Urchick stretne s ich primátormi a členmi klubov rotariánov.